Imtella' Diċembru 12, 2021 Rapport: Liam Carter Għaddejja ħidma mill-awtoritajiet biex titfassal liġi ġdida tal-qbiela wara li numru ta' bdiewa spiċċaw iffaċċjati b'kawża fil-Qorti mis-sidien tar-raba' li qed jgħidu jinsabu mċaħħda milli jgawdu r-raba' tagħhom. Fil-programm Ħadt l-Aħbar dalgħodu fuq TVMnews+, l-Avukat Chris Cilia qal li l-Gvern għandu jintervjeni biex jintlaħaq bilanċ bejn l-interessi tal-bdiewa u tas-sidien tal-art agrikola u rrakkomanda li ssir reviżjoni tal-ħlas tal-qbiela u fl-istess waqt isir test tal-mezzi lill-bdiewa. Il-Ministru għall-Agrikoltura Anton Refalo ġie rrappurtat jgħid s-sussidju ma jistax jingħata jekk mhux bl-approvazzjoni tal-Unjoni Ewropea. Kawża kostituzzjonali li attakkat il-liġi antika tal-qbiela wittiet it-triq għall-numru ta' kawżi oħrajn fejn bdiewa li ilhom is-snin jaħdmu r-raba' tagħhom spiċċaw mkeċċija mis-sidien wara li talbuhom somom kbar ta' flus għar-raba' li kienu jaħdmu. Dan hekk kif il-Qorti kkonkludiet li r-raba' bil-qbiela kienet qed tikser id-dritt fundamentali tas-sid milli jgawdi l-propjetà tiegħu. Meta kien qed jiddibatti fil-programm ta' analiżi tal-gazzetti Ħadt l-Aħbar fuq TVMnews+, l-Avukat Chris Cilia wera l-fehma li l-Gvern għandu jintervjeni biex jipproteġi kemm l-interessi tal-bdiewa kif ukoll tas-sidien tar-raba'. "L-ewwelnett naħseb li l-qbiela trid tiġi razzjonalizzata. Ngħidu isma tant kull tomna, ma tistax tibqa €2 kull sena, però hemm figuri razzjonali u naħseb diġà nħaddmu issa jekk dik it-tant kull tomna mhix biżżejjed biex tipproteġi d-dritt tas-sid, hemmhekk forsi jidħol il-Gvern però għandu jkun means tested". Minbarra l-iskop agrikolu, l-Avukat Cilia u l-opinjonista Caroline Galea saħqu li l-protezzjoni lill-bdiewa għandha effett sinifikanti wkoll fuq l-ambjent ta' madwarna – għax il-bdiewa huma l-gwardjani tal-ambjent. Intant hu mifhum li l-Gvern qed jaħdem fuq liġi ġdida tal-qbiela hekk kif rapporti qed jgħidu li minn Novembru tas-sena l-oħra 'l hawn fil-Qorti kien hemm mas-60 każ separat kontra l-bdiewa li jekk jinqatgħu kontrihom se jitkeċċew mill-art agrikola li qegħdin jaħdmu fiha. Il-Ministru għall-Agrikoltura Anton Refalo ġie rrappurtat jikkummenta mal-gazzetta Illum li ma jistax jingħata sussidju f'dan il-każ, bħal fil-każ tar-riforma tal-kera ta' qabel l-1995, minħabba li l-Unjoni Ewropea ma tippermettix għajnuna mill-Gvern sakemm mhux approvat bl-approvazzjoni tagħha.